ร้านนี้อยู่ไม่ไกลจากสถานีรถไฟ JR ครับ แต่ต้องโทรจองก่อนล่วงหน้านะครับ (ไม่แน่ใจว่า walk-in จะได้มั้ย)

ทางไปร้าน: จากสถานี JR ให้เดินตรงไปทางถนน Chuo Dori แล้วเลี้ยวซ้ายเข้าถนน Odori ตรงไปประมาณ 3 บล็อกจะเจอซอยเล็กๆ ซ้ายมือ ร้านอยู่ในซอยเล็กๆ นั้นทางขวามือครับ  เดินเลยง่ายๆ เลย ป้ายด้านหน้าไม่อลังการ

คำแนะนำอย่างแรกคือ ควรโทรจองที่นั่งที่ counter ถ้าตอนโทรไปจองไม่ระบุว่าจะเอา counter เราจะได้นั่งที่โต๊ะตามปกติ เวลาเสิร์ฟอาหารเค้าก็จะเสิร์ฟมาเป็นหลายๆ คำพร้อมกัน ที่ควรเลือก Counter เพราะ sushi ถึงตัวเราเร็วกว่า เราถ่ายแว๊บเดียวแล้วกินได้เลย แต่ถ้านั่งที่โต๊ะแบบผมมื้อนี้ เค้าจะเสิร์ฟมาทีละ 5-6 คำ เราก็ต้องรีบๆ ถ่ายและลุยกินให้ทัน จานต่อไปอาจจะมาเร็วกว่าที่คิดด้วย

หลังจากนั่งโต๊ะปุ๊ป พนักงานจะเริ่มถามก่อนเลยว่าเราแพ้อะไรมั้ย ใส่ wasabi ได้ใช่มั้ย ซูชิทุกคำเค้าจะปรุงรสชาติมาให้หมดแล้ว ดังนั้นไม่ต้องจิ้มโชยุเพิ่มแล้ว ถ้าต้องการเรียกพนักงานมีปุ่มกดเรียกที่โต๊ะทุกโต๊ะ

มื้อนี้ผมสั่งเป็น Jun Set ส่วนแฟนผมสั่งเป็น Dai set   รีวิวนี้เลยขอพูดถึงแค่ Jun Set อย่างเดียวนะครับ

ชุด Jun set จะราคา 6300 เยน เป็นเซ็ตที่ร้านจะเสิร์ฟมาทั้งหมด 3 จานตามนี้

[ จานที่ 1 ]
- Hirame คำนี้เป็น flat fish ครับ (ในเมนูของร้านดันเขียนผิดเป็น  flounder ไป) จัดไปเป็นคำแรก เชฟปรุงรสชาติมากลมกล่อมมาก เนื้อปลานุ่มละมุนอร่อย
- Salmon ปลาแซลมอนที่ได้มาไม่ได้เป็นส่วนท้อง ไม่ได้มีมันแทรกเท่าไหร่ คำนี้เฉยๆ ไม่โดดเด่น
- Akamizuke ปกติจะชอบทาน Akami อยู่แล้ว คำนี้หมักมากับ Soy Sauce อร่อยครับ
- Chu Toro คำนี้ก็เด็ดอีกคำ ถ้าเทียบกับ Akami แล้วมื้อนี้ผมชอบ Chu Toro มากกว่า
- Shimesaba (Salted of mackerel marinated in vinegar) ปกติจะไม่ได้ชอบกินปลาซาบะเท่าไหร่ คำนี้เลยไม่ฟินอะไรมากครับ :D

[ จานที่ 2 ]
- Kani เนื้อปูสุดยอดหวานอร่อยมากๆ
- Mantis Crab หรือซูชิกั้งนั่นเอง คำนี้ไม่ค่อยชอบแฮะ เพราะมีส่วนที่เคี้ยวแล้วแข็งๆ แปลกๆ   ไม่รู้ว่าจริงๆ ต้องเป็นแบบนี้รึเปล่า แต่ส่วนตัวแล้วไม่ชอบคำนี้
- Botan Ebi กุ้งหวานสดเนื้อเด้งอร่อยไม่ผิดหวัง
- Hotate หอยเชลล์คำใหญ่สด โรยเกลือด้านบน บีบมะนาวนิดๆ ฟินมากครับคำนี้ จนต้องสั่งเพิ่มหลังจากจบ course
- Hokkigai
- Tsubugai ถ้าเทียบกับ Hokkigai แล้วผมชอบ Hokkigai มากกว่าครับ ได้รสชาติมากกว่า

[ จานที่ 3 - มาเป็น Gunkan ทั้งหมด ]
- Uni ไข่หอยเม่นหวานสดอร่อย ไม่มีเหม็นคาว ไม่ได้ปรุงอะไรมาพิเศษ เลยไม่ได้โดดเด่นอะไร
- Ikura (salmon roe)
- Cod roe คำนี้เป็นคำที่มีใน Dai set ด้วย แต่ว่าของที่มากับ Jun set จะคนละแบบ แบบของ Jun set เท่าที่ผมลอง รสชาติค่อนข้างเค็มมาก ไม่ชอบเท่าไหร่เพราะเรื่องความเค็มที่ไม่ได้มีรสอื่นมาผสมด้วยนี่แหละ
- Shirauo ปลาเงิน ปกติจะคุ้นเคยกับการทานปลาเงินแบบทอดมา แต่คำนี้มาเป็นแบบดิบเลย แต่เชฟแทบไม่ได้ปรุงรสคำนี้เลย ออกมาเลยเฉยๆ ครับ
- Seaweed

ส่วนชุด Dai set ราคา 3900 เยน เสิร์ฟมาทั้งหมด 2 จาน เป็นชุดที่แฟนผมสั่งได้ปลาตามนี้ครับ

[ จานที่ 1 ]
- Matsukawa matukawa (Flounder)
- Salmon ใช้ปลาแบบเดียวกับของชุด Jun Set
- Saba ต่างกับของ Jun Set ตรงที่ จะเป็นปลาซาบะที่หมักกับโชยุ
- Botan Ebi
- Hokkigai
- Hotate แบบเดียวกัน

[ จานที่ 2 ]
- Kani แบบเดียวกันกับ Jun Set
- Mizudako เป็นปลาหมึกส่วนหัว
- Uni ไข่หอยเม่นแบบเดียวกันกับที่มากับชุด Jun Set
- Ikura ไข่ปลาแซลมอน
- Komaiko (saffron cod roe)

จบ 2 เซ็ตแล้ว ผมสั่งเพิ่ม 2 คำ Tamagoyaki (550 เยน) ที่ไม่มีอยู่ใน set แล้วก็สั่ง Hotate sushi เพิ่มเพราะติดใจมาก (240 เยน) ราคาแปลกๆ แฮะ ทำไมถูกกว่า Tamagoyaki ซะงั้น ไม่รู้ว่าเค้าคิดราคาอะไรผิดหรือบอกราคาสลับกัน

การบริการของพนักงานเยี่ยมมากครับ พนักงานยิ้มแย้มตลอด มีคนนึงฟังภาษาอังกฤษออกพอสมควรเลยคุยค่อนข้างรู้เรื่อง เวลาเสิร์ฟมาก็จะบอกทุกคำว่าคือปลาอะไรบ้าง เหมือนตอนทาน Omakase ตามปกติ  ถ้างงเค้าก็จะพยายามอธิบาย พร้อมกับมีสมุดแปลชื่อปลาให้เราอ่านถ้าสุดท้ายแล้วไม่เข้าใจจริงๆ

ชอบครับร้านนี้ แฟนผมปกติไม่ได้โปรดปรานซูช พอเจอร้านนี้เข้าไปถึงกับบอกว่าอร่อยทุกคำเลย มื้อนี้จ่ายไป 11,090 เยน สำหรับ 2 คน ฟินครับ ถ้าใครไปโอตารุก็คงจะแนะนำให้จองร้านนี้ไปก่อนครับ :D

ปล. ผมถ่ายรูปเชฟที่กำลังปั้นหน้า counter มาด้วย แต่คิดว่าคงไม่ใช่คนปั้นที่ผมทานมั้ง แหะๆ